chili
        
         (chilipepper)
Store norske leksikon,Biologi,Planteriket,Dekkfrøete planter,Tofrøbladete planter,Søtvierordenen,Søtvierfamilien,Paprikaslekta
Chili er en samlebetegnelse på fruktene fra enkelte varianter av planteartene Capsicum annuum gruppe Longum og Capsicum frutescens, i søtvierfamilien, opprinnelig hjemmehørende i Mellom-Amerika.
Chilipepper brukes fersk, tørket, syltet, røkt eller knust til krydderpulver. Alle er først grønne, noen modnes til rød, rødgul eller gul farge. Plantene Capsicum-plantene er vanligvis ettårige. Bladene er lansettformede, mørkegrønne og blanke, opptil 15 cm lange. Blomstene er hvite, lys lilla eller grønnhvite. Fruktene er vanligvis grønne før de modnes. Form, farge og størrelse varierer etter art, men alle er hule og inneholder en mengde små, flate, hvite frø.Chiliplanten kommer opprinnelig fra Sør-Amerika. Den forekommer tilfeldig forvillet i Norge. Nye kultivarer utvikles stadig ved rettet avl og kryssing av nært beslektede arter. Bruk Chili er verdens mest brukte krydder ved siden av pepper. Krydderet brukes i alle verdenshjørner og er velegnet til all slags mat, fra desserter og sjokolade til fisk, kjøtt og grønnsaker. I Vesten er vi fremdeles nokså forsiktige med mengden, men i Mexico, hele Asia fra India og sør- og østover, store deler av Afrika og Sør-Amerika, er man ikke redd for å putte en håndfull chili i gryta. Chili inneholder mye A- og C-vitaminer.I chili-landet Mexico brukes alltid bestemte chili-typer i bestemte retter, mens i resten av verden skilles det vanligvis bare mellom mer eller mindre sterke, store eller små, røde eller grønne og tørket eller fersk chili. Det er styrken som er den store forskjellen, selv om også smaken varierer en del. Det er stor forskjell på fersk og tørket chili: tørket chili mister mye av den fruktige, friske smaken, men beholder det meste av skarpheten.På fersk chili fjernes som regel frøene, da disse er sterkere enn selve fruktkjøttet. Tørket chili brukes i en rekke krydderblandinger. I krydderpasta, chilisauser og andre kryddersauser brukes først og fremst fersk chili. Chili brukes også til å smaksette oljer som anvendes i matlaging.Virkestoffet i chili er capsaicin, og dette stoffet brukes både i framstilling av pepperspray og som doping i hestesporten. Chilipepper inneholder alkaloidet capsaicin, som gir frukten den sterke smaken. Capsaicin frigjør endorfiner, det virker stimulerende og smertestillende.Det finnes mange ulike varianter med varierende styrke, og små varianter er ofte de sterkeste. Poblano er en mild variant, jalapeño, grønn og rød chili, pimientos samt serrano er middels sterke varianter, habanero (som brukes i tabasco) og cayennepepperet piri piri er sterke varianter, mens Carolina Reaper fra USA regnes for å være den aller sterkeste.Styrken på chilipepper måles ofte i Scoville-enheter (SHU, Scoville Heat Units). Skalaen går fra 0 (mild paprika) til om lag 16 millioner (rent capsaicin). Carolina Reaper er målt til 2,2 millioner SHU, men har gjennomsnittlig mellom 1,5 og 1,6 millioner SHU og er verdensrekordholder fra 2013. Scoville-enheten er oppkalt etter den amerikanske kjemikeren Wilbur Scoville (1865–1942), som i 1912 utviklet skalaen.Capsaicin kan være irriterende for huden. Etter å ha håndtert fruktene bør man være forsiktig med å berøre øyne og andre følsomme kroppsdeler. En bør vaske hendene godt i såpe og vann eller bruke hansker ved håndtering. Historie Chiliplanten kommer opprinnelig fra Mexico og Sør-Amerika, der fruktene har blitt benyttet som krydder og medisin i årtusener. Frø fra chiliplanter er funnet ved utgravninger av boplasser i Mexico fra så langt tilbake som 7000 år fvt. På grunn av den store variasjonen hos plantene regner man med at chili har vært dyrket og foredlet i minst 5000 år. Ulupica chili (Ulupica de Bolivia, C. cardenasii), som er viltvoksende i områder i Andesfjellene, regnes som den mest opprinnelige chilivarianten. Men også chiltepin (C. annuum) er en gammel variant og kalles ofte «alle chiliers mor».Navnet chili kommer fra det meksikanske nahuatl-språket. Betegnelsen spansk pepper kommer av at krydderet opprinnelig kom til Europa fra Sør-Amerika med de spanske conquistadorene. Navnet kajenne kommer fra det søramerikanske tupi-språket, der chilifrukten heter kyinha.Chili ble lansert som peppererstatning i Europa på 1500-tallet. Krydderet ble raskt populært og en sterk konkurrent til pepper, da planten var enkel å dyrke i Sør-Europas tempererte klima. Pepper krever tropisk klima for å trives, og var dyrt og vanskelig tilgjengelig på grunn av handelsmonopol. Fra Europa ble chiliplanten videre introdusert til resten av verden, og i dag er India verdens største produsent av chili. Les mer i Store norske leksikon paprika søtvierfamilien krydder